এই দাবিতে বৃহস্পতিবার রাত ৮টা থেকে নদিয়ার কৃষ্ণনগরে কোতোয়ালি থানার সামনে অনশনে বসেছিলেন বিজেপি নেতৃত্ব। শুক্রবার সকালে সে অনশন প্রত্যাহার করে নিলেন তাঁরা। জানালেন, যেহেতু ধৃত পাঁচ কর্মীর বিরুদ্ধে জামিন অযোগ্য ধারায় মামলা রুজু হয়েছে, তাই আইনি পথেই আন্দোলন চলবে। রাজনীতির কারবারিদের একাংশের বক্তব্য, পুলিশ যে জামিন অযোগ্য ধারায় মামলা দায়ের করতে পারে সে সম্পর্কে ভাবনাচিন্তা না করেই অনশনে বসে পড়েছিলেন বিজেপি’র নেতারা। অনশন তোলার পর বিজেপি’র রাজ্য সভাপতি দিলীপ ঘোষ বলেন, ‘‘প্রশাসন ঠিক করেছে আদালতের মাধ্যমে ফয়সালা করবে। আমরা আইনি লড়াই করব।’’ এদিন সকালে অনশনমঞ্চে পৌঁছে রূপা গঙ্গোপাধ্যায় বলেন, ‘‘প্রশাসন আমাদের দেখে ভয় পেয়েছে।’’
অনশন তুললেও শক্তি প্রদর্শনের চেষ্টা জারি রেখেছে বিজেপি। আইন অমান্য কর্মসূচিতে পুলিশের লাঠিচার্জের প্রতিবাদে এদিন রাজ্য জুড়ে দুপুর ২টো থেকে আড়াইটে পর্যন্ত পথ অবরোধের ডাক দিয়েছিল বিজেপি। কলকাতার মানিকতলা, তারাতলা, হাজরা-সহ বেশ কয়েকটি জায়গায় অবরোধ হয়। তবে প্রতিটি জায়গায় মিনিট কুড়ির মধ্যেই অবরোধকারীদের সরিয়ে দেয় পুলিশ। শহরের পাশাপাশি জেলাগুলিতেও পথ অবরোধ কর্মসূচি পালন করে বিজেপি।
পথ অবরোধ কর্মসূচিকে ঘিরে শহরে বড় কোনও গোলমাল হয়নি। তবে আইন অমান্য কর্মসূচিকে কেন্দ্র করে পুলিশের সঙ্গে বিজেপি কর্মী, সমর্থকদের ধস্তাধস্তি অব্যাহত। এদিন জলপাইগুড়িতে বিজেপি’র সর্বভারতীয় সম্পাদক রাহুল সিংহের নেতৃত্বে আইন অমান্য কর্মসূচি ছিল। জেলাশাসকের অফিসের সামনে জড়ো হয়েছিলেন বিজেপি’র কর্মী, সমর্থকেরা। তাঁরা ব্যারিকেড ভেঙে এগোতে গেলেই পুলিশের সঙ্গে সংঘর্ষ বাধে। অভিযোগ, পুলিশকর্মীদের লক্ষ্য করে ইট ছোড়েন বিজেপি কর্মীরা। পরিস্থিতি নিয়ন্ত্রণে আনতে লাঠি চালায় পুলিশ। পশ্চিমবঙ্গে দলীয় কর্মসূচিতে পুলিশের লাঠিচার্জের বিষয়টি নিয়ে এদিন লোকসভায় সরব হন বিজেপি সাংসদ এস এস অহলুওয়ালিয়া।